ইসলামের দ্বিতীয় স্তম্ভ নামাজ। আল্লাহর সঙ্গে বান্দাহর সম্পর্কের সর্বোচ্চ মাধ্যম হলো নামাজ। নামাজ পরিপূর্ণ একটি ইবাদত। এর মধ্যে রয়েছে মানুষকে শুদ্ধ ও পরিশীলিত করার ব্যবস্থা। মানুষের জাহের ও বাতেন ঠিক হয় নামাজের মাধ্যমে। নামাজ আল্লাহর কাছে শ্রেষ্ঠ  ইবাদত হিসেবে পরিগণিত। অন্যান্য ইবাদতের চেয়ে এর ধরনটা একটু আলাদা। নামাজের মধ্যে রয়েছে বিনয়-নম্রতা, মস্তক লুটিয়ে দেয়া, বুকে হাত বেঁধে দৃষ্টি অবনমিত করে আদরের সাথে দাঁড়িয়ে থাকা, কোমর অবনত করা, তাওহীদের বাণী অহরহ জপতে থাকা, তাসবীহ পাঠ করা, তেলাওয়াত করা, দোয়া পড়া, আল্লাহর ভয়, মহত্ত্ব ও মহব্বতে অন্তর ভরপুর রাখা। মোট কথা, বন্দেগীর এমন কোনো প্রকাশভঙ্গি নেই, যা নামাজের মধ্যে অনুপস্থিত রয়েছে।